Eesti väiksuse tõttu pole võimalik siin toota kõiki tooteid ja teenuseid, mida siinsed inimesed ja ettevõtted vajavad, näiteks mootorikütused, kodutehnika, metallid. Nende importimiseks on aga vaja ka midagi eksportida. Just seetõttu on eksport Eesti majanduse jaoks väga oluline. Kaupade ja teenuste ekspordi maht ulatub 73%-ni Eesti SKP-st, ligi kolmandiku sellest moodustab teenuste eksport. Olulisemad teenused, mille ekspordist  Eesti ettevõtted tulu saavad on mitmesugused transpordiga seotud teenused aga ka turismist saadavad tulud. Eesti tööstustoodangust eksporditakse enam kui kolmveerand, suur osa ettevõtteid müüvad kogu toodangu väljaspool Eestit.